
	1.
	Noteikumu (grozījumu) projekts
2. Noteikumi stājas spēkā 2027. gada 1. janvārī.
	Iebildums
Lūdzam noteikumu projekta anotācijā izvērsti skaidrot pamatojumu, kādēļ noteikumu projekts stājas spēkā 2027. gada 1. janvārī (tostarp kādēļ netiek diferencēts spēkā stāšanās termiņš vairākām noteikumu projekta normām), ņemot vērā, ka daļa izmaiņu, piemēram, saistībā ar Jūrlietu pārvaldes un jūras drošības likuma 2025. gada 30. aprīļa grozījumiem (ar kuriem ieviesta regula) stāsies spēkā jau 2025. gada 15. augustā. Nepieciešamības gadījumā lūdzam precizēt noteikumu projekta spēkā stāšanās termiņu.
Piedāvātā redakcija
-
	Viesturs Blūmentāls (TM)

	2.
	Anotācija (ex-ante)
5. Tiesību akta projekta atbilstība Latvijas Republikas starptautiskajām saistībām
	Iebildums
Pamatojoties uz Ministru kabineta 2021. gada 7. septembra noteikumu Nr. 617 "Tiesību akta projekta sākotnējās ietekmes izvērtēšanas kārtība" 9.19. apakšpunktu, lūdzam:
1) anotācijas 5. sadaļā norādīt konkrētas grozīto Ministru kabineta noteikumu vienības, ar kurām ieviestas Komisijas 2022. gada 7. novembra Deleģētā regulas (ES) 2023/205, ar ko attiecībā uz Eiropas Jūras vienloga sistēmas vides datu kopas izveidi papildina Eiropas Parlamenta un Padomes Regulu (ES) 2019/1239 un groza tās pielikumu, 2. panta prasības, skaidrot atbildīgo iestādi par minētā panta prasību ieviešanu pilnībā, kā arī termiņu attiecīgo grozījumu iesniegšanai Ministru kabinetā;
2) anotācijas 5. sadaļā precīzāk (proti, punktu un apakšpunktu līmenī, nevis nodaļu un apakšnodaļu līmenī) norādīt grozīto Ministru kabineta noteikumu vienības, ar kurām pārņemtas Eiropas Savienības direktīvu vienības, piem., Eiropas Parlamenta un Padomes 2002.gada 27.jūnija Direktīvas 2002/59/EK, ar ko izveido Kopienas kuģu satiksmes uzraudzības un informācijas sistēmu un atceļ Padomes Direktīvu 93/75/EEK, vienības.
 
Piedāvātā redakcija
-
	Viesturs Blūmentāls (TM)

	3.
	Anotācija (ex-ante)
8.1.13. uz datu aizsardzību
	Iebildums
Ievērojot, ka noteikumu projektā ietvertie grozījumi 22., 24. un 69. punkta apakšpunktos nosaka personas datu apstrādi, lūdzam atzīmēt, ka noteikumu projekts ietekmē personas datu aizsardzību, un aizpildīt anotācijas 8.1.13. apakšsadaļu atbilstoši Valsts kancelejas izstrādātajām vadlīnijām ‘’Vadlīnijas tiesību akta projekta sākotnējās ietekmes novērtēšanai un novērtējuma ziņojuma sagatavošanai vienotajā tiesību aktu izstrādes un saskaņošanas portālā”.
Piedāvātā redakcija
-
	Anna Samuseviča (TM)

	4.
	Anotācija (ex-ante)
5.5. 2. tabula. Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei
	Priekšlikums
Vēršam uzmanību, ka attiecīgās konvencijas 7.8. standarts paredz pienākumu atvieglot kuģu ienākšanu un iziešanu arī citos gadījumos, ne vien grozīto Ministru kabineta noteikumu 111. punktā minētajos, tostarp arī tādu personu glābšanā, kuras ir briesmās uz jūras, lai šīm personām nodrošinātu drošu vietu u.tml., tādēļ lūdzam izvērtēt un anotācijas 5.5. apakšsadaļas 2. tabulā ietverto skaidrojumu papildināt, ar kādām citām nacionālo normatīvo aktu vienībām ir ieviests minētais standarts. Nepieciešamības gadījumā aicinām papildināt noteikumu projektu.
Piedāvātā redakcija
-
	Viesturs Blūmentāls (TM)

	5.
	Noteikumu konsolidētā versija
1. Noteikumi nosaka kārtību, kādā notiek ar kuģa ienākšanu, kuģa stāvēšanu ostā un kuģa iziešanu no ostas saistīto ziņošanas pienākumu (turpmāk — ostu formalitātes) kārtošana un uz pasažieru kuģa esošo personu reģistrācija.
	Priekšlikums
Pamatojoties uz Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" 100.2. apakšpunktu, lūdzam grozīto Ministru kabineta noteikumu 1. punktā vārdus "kuģa stāvēšanu" aizstāt ar vārdiem "un palikšanu". Nepieciešamības gadījumā lūdzam precizēt arī citas noteikumu projekta vienības.
Piedāvātā redakcija
-
	Viesturs Blūmentāls (TM)

	6.
	Noteikumu konsolidētā versija
34.4. bīstamo kravu bīstamības klasi (kodu) iesniedz saskaņā ar IMDG, IBC, IGC vai IMSBC kodeksu;
	Priekšlikums
Ņemot vērā, ka ar noteikumu projekta 1.20. apakšpunktu varētu tikt izpildītas (ieviestas) arī IMDG, IBC, IGC vai IMSBC kodeksu prasības, lūdzam izvērtēt un nepieciešamības gadījumā papildināt noteikumu projekta anotācijas 5. sadaļu ar atbilstošu skaidrojumu.
Papildus saistībā ar noteikumu projekta 1.45. apakšpunktā ietverto grozījumu lūdzam izvērtēt un noteikumu projekta anotācijas 5. sadaļā skaidrot arī 1979. gada Starptautiskās konvencijas par meklēšanu un glābšanu jūrā (SAR konvencija) ieviešanu (izpildi) ar noteikumu projektu vai skaidrot, kādēļ tas nav nepieciešams noteikumu projekta anotācijā.
Piedāvātā redakcija
-
	Viesturs Blūmentāls (TM)

	7.
	Noteikumu konsolidētā versija
69. Ja uz kuģa, kas paredzējis ienākt Latvijas ostā, ienācis Latvijas ostā vai iziet no Latvijas ostas, ir persona, kas nokļuvusi un uzturas uz tā nelegāli, kuģa kapteinis (atpūtas kuģa vadītājs) vai īpašnieks, vai kuģošanas kompānija, vai to pilnvarota persona par to nekavējoties paziņo Valsts robežsardzei un Krasta apsardzes dienestam, izmantojot Starptautisko kravu loģistikas un ostu informācijas sistēmu (SKLOIS) vai jebkurus citus pieejamos saziņas līdzekļus. Ja paziņo, izmantojot Starptautisko kravu loģistikas un ostu informācijas sistēmu (SKLOIS), iesniedz EMSWe datu kopā ietvertos datu elementus. Ja paziņo, izmantojot jebkurus citus pieejamos saziņas līdzekļus, iesniedz FAL konvencijas pielikuma 3. pielikuma veidlapu saziņas līdzeklim atbilstošā formā. Starptautiskajā kravu loģistikas un ostu informācijas sistēmā (SKLOIS) vai FAL konvencijas pielikuma 3. pielikuma veidlapā iekļauj šādu informāciju:
	Priekšlikums
Lūdzam izvērtēt, vai noteikumu projektā korekti izdarītas atsauces uz FAL konvenciju (šobrīd noteikumu projektā vairākos gadījumos izdarītas atsauces uz pielikuma pielikumiem, piem., "pielikuma 3. pielikuma"), un precizēt noteikumu projektu. Norādām, ka no noteikumu projekta neizriet, vai ar minētajām atsaucēm domātas FAL konvencijas grozījumu pielikumā ietvertās grozītās šīs konvencijas vienības.
Piedāvātā redakcija
-
	Viesturs Blūmentāls (TM)

	8.
	Noteikumu konsolidētā versija
120. Šo noteikumu 109. un 110.punkts stājas spēkā ar 2012.gada 1.jūliju.
	Priekšlikums
Atbilstoši juridiskās tehnikas prasībām aicinām svītrot attiecīgo grozījumu, jo konkrētais uzdevums jau ir izpildīts.
Piedāvātā redakcija
-
	Viesturs Blūmentāls (TM)



